АҞӘА, ԥхынгәы 23 – Sputnik, Асмаҭ Ҵәыџьԥҳа. Аԥсны асанитартә-епидемиологиатә маҵзура "аепидемҭҵаара" мҩаԥнагоит, авирус змоу ахаҿқәа ирныруаз рышьақәыргылара иаҿуп ҳәа Sputnik иазеиҭалҳәеит ареспублика асанитартә ҳақьым хада Лиудмила Скорик.
Лара лажәақәа рыла, Аҟәатәи ақалақьтә хәышәтәырҭаҿы ахыхьчаратә ԥҟарақәа зегьы ирықәныҟәазар, Ермантәыла атәылауаҩ дахьышьҭаз Ареспубликатә хәышәтәырҭа аперсонал арҭ ихымԥадаз аԥҟарақәа гәыгәҭажьрыла хырыҩ рзыруит.
"Хазы-хаз аепидемиологиатә ҭҵаара мҩаԥгахоит. Ақалақь хәышәтәырҭа иҭаз хылаԥшра иаҳҭоит, иуа-иҭахы ҭаҳҵаауеит, дызныруаз шьақәҳаргылоит", - лҳәоит лара.
Скорик иазгәалҭеит ахәышәтәырҭақәа рыҩбагьы аамҭала иаркхар алшоит ҳәа аҳақьым хадацәа рыӡбара инақәыршәаны, арзҩыдаратә уснагӡатәқәа рымҩаԥгаразы.
Аԥсны аҽа ҩыџьа акоронавирустә инфекциа рацәа иалоуп ҳәа адырра ҟалеит ԥхынгәы 22 рзы, руаӡәк, Аԥсны атәылауаҩ, Аҟәатәи ақалақьтә хәышәтәырҭа дҭоуп, егьи, Аԥсны иҟаз Ермантәыла атәылауаҩ – Шәача дышьҭоуп.
Акоронавирус зыдбалоу Аԥсны атәылауаҩ Краснодар ахәышәтәра дахысуан. Аԥсныҟа дааит жәамшҟа раԥхьа, аха иаалырҟьаны игәы рахәымкәа дҟалан, ахәышәтәырҭахь дааргеит. Акоронавирус шимоу шьақәырӷәӷәахеит ақалақьтә хәышәтәырҭаҿы. Уажәазы иҭагылазаашьа шәарҭам.
Егьи аҩбатәи ачымазаҩ Аԥсныҟа дааит аԥарарҳаразы. Ареспубликатә хәышәтәырҭахь дааргеит уажәаԥхьа илаҽыз ачымазара ахы анцәырнага, уи ашьҭахь иуацәа иҟарҵаз аҳәарала Шәачаҟа дышьҭын, иара уброуп COVID-19 шимоу ахьаарԥшхазгьы.
Акоронавирус иазку егьырҭ ажәабжьқәа шәрыԥхьар ҟалоит абра>>